ΓΡΑΠΤΗ ΕΡΩΤΗΣΗ P-1180/98 υποβολή: Edith Mόller (V) προς την Επιτροπή (6 Απριλίου 1998)

Θέμα: Ποδοσφαιρικός αγώνας μεταξύ των εθνικών ομάδων Γερμανίας- Νιγηρίας στις 22 Απριλίου 1998 και ποδοσφαιρικός αγώνας μεταξύ των εθνικών ομάδων Ολλανδίας-Νιγηρίας στις 5 Ιουνίου 1998

1. Μπορεί η Ευρωπαϊκή Επιτροπή να επιβεβαιώσει ή να διαψεύσει, ότι ο Ολλανδός Υπουργός Εξωτερικών κ. Hans van Mierlo, εκφράσθηκε κατά του σχεδιαζόμενου για τον Ιούνιο ποδοσφαιρικού αγώνα μεταξύ της Νιγηρίας και των Κάτω Χωρών με την δικαιολογία, ότι ο αγώνας αυτός παραβιάζει το αθλητικό μποϋκοτάζ της Ευρωπαϊκής Ένωσης (ΕΕ) και ότι ο Ολλανδός Υπουργός Αναπτυξιακής Βοήθειας κ. Jan Pronk χαρακτήρισε ως «ντροπή να παραβιασθεί μια τέτοια κύρωση»;

2. Πώς αξιολογεί η Ευρωπαϊκή Επιτροπή την κρίση του Ολλανδού Υπουργού Εξωτερικών, ότι ο σχεδιαζόμενος ποδοσφαιρικός αγώνας μεταξύ της Ολλανδίας και της Νιγηρίας παραβιάζει το αθλητικό μποϋκοτάζ της ΕΕ σε συνδυασμό με τον ποδοσφαιρικό αγώνα μεταξύ της Γερμανίας-Νιγηρίας στις 22 Απριλίου 1998 στην Κολωνία;

3. Μπορεί η Ευρωπαϊκή Επιτροπή να διαβεβαιώσει ή να διαψεύσει την είδηση του Γαλλικού Πρακτορείου Ειδήσεων της 27.3.1998, ότι ο αμερικανός πρόεδρος Bill Clinton εδήλωσε στις 27.3.1998 στην πόλη του Ακρωτηρίου, ότι θα αποδεχόταν την υποψηφιότητα του Νιγηριανού στρατιωτικού ηγέτη Sani Abacha για τις σχεδιαζόμενες για τον Αύγουστο προεδρικές εκλογές, εφόσον αυτός παραιτείτο της στρατιωτικής του ιδιότητας πριν εκτεθεί ως υποψήφιος;

4. Πώς αξιολογεί η Ευρωπαϊκή Επιτροπή αυτή τη δήλωση του Αμερικανού Προέδρου, και θα αποδεχόταν την υποψηφιότητα του Νιγηριανού στρατιωτικού ηγέτη Sani Abacha για τις κατά τον Αύγουστο σχεδιαζόμενες προεδρικές εκλογές, εάν αυτός παραιτείτο από την στρατιωτική του ιδιότητα πριν εκτεθεί ως υποψήφιος;

Απάντηση του κ. Pinheiro εξ ονόματος της Επιτροπής (20 Μαΐου 1998)

Η Επιτροπή δεν είναι σε θέση να σχολιάσει τις απόψεις των υπουργών Van Mierlo και Pronk σχετικά με τη θέση των ολλανδικών αρχών όσον αφορά τον ποδοσφαιρικό αγώνα μεταξύ Νιγηρίας και Κάτω Χωρών, ούτε τα συνεπαγόμενα των απόψεων αυτών για ενδεχόμενο αγώνα μεταξύ Νιγηρίας και Γερμανίας.

Η Επιτροπή ήταν πάντα της άποψης ότι η απαγόρευση επισήμων αθλητικών εκδηλώσεων με τη συμμετοχή της Νιγηρίας, την οποία συμφώνησαν οι υπουργοί της Κοινότητας το Νοέμβριο 1995, αποτελεί ένα από τα ισχυρότερα μέτρα της κοινής κοινοτικής θέσης έναντι της Νιγηρίας και δεν τάσσεται υπέρ οποιουδήποτε μέτρου ελάφρυνσης της εν λόγω απαγόρευσης όσο δεν υπάρξει ορατή βελτίωση των ανθρωπίνων δικαιωμάτων στη Νιγηρία ή κάποια αξιόπιστη, ελεύθερη και διαφανής μετάβαση προς τη δημοκρατία.

Οσον αφορά την ενδεχόμενη υποψηφιότητα στις προεδρικές εκλογές του στρατηγού Abacha, η Επιτροπή θεωρεί ότι υπάρχει ήδη εκλεγμένος πρόεδρος στη χώρα ο οποίος φυλακίστηκε από τις νιγηριανές αρχές με την κατηγορία της προδοσίας, εδώ και δύο έτη. Η Επιτροπή εξετάζει προς το παρόν διάφορα κριτήρια για την αξιολόγηση της σοβαρότητας της πρόσφατα εξαγγελθείσας μετάβασης προς τη δημοκρατία στην οποία προέβη ο στρατηγός Abacha την 1η Οκτωβρίου 1995. Η δυνατότητα υποβολής υποψηφιότητας για τις προεδρικές εκλογές αποτελεί ένα από τα κριτήρια αυτά. Ο νιγηριανός λαός είναι βέβαια σε τελική ανάλυση αυτός που θα αποφασίσει για την καταλληλότητα των υποψηφίων να ασκήσουν τα προεδρικά καθήκοντα.